ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

της 29ης Ιουλίου 1999

για τη συμβολή της Ευρωπαϊκής Ένωσης στην προώθηση της ταχείας έναρξης ισχύος της συνθήκης για τη γενική απαγόρευση των πυρηνικών δοκιμών (CTBT)

(1999/533/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

ΕΚΤΙΜΩΝΤΑΣ ότι το ψήφισμα αριθ. 50/245, της 10ης Σεπτεμβρίου 1996, της Γενικής Συνέλευσης των Ηνωμένων Εθνών καλεί όλα τα κράτη να υπογράψουν τη CTBT και εν συνεχεία να καταστούν μέρη της CTBT το συντομότερο,

ΥΠΕΝΘΥΜΙΖΟΝΤΑΣ ότι το άρθρο XIV παράγραφος 2 της συνθήκης προβλέπει ότι, κατ' αίτησιν της πλειοψηφίας των κρατών που έχουν ήδη επικυρώσει τη συνθήκη, συγκαλείται διάσκεψη προκειμένου να εξετάσει κατά πόσον έχουν πληρωθή οι προϋποθέσεις που εκτίθενται στην παράγραφο 1 του εν λόγω άρθρου και να μελετήσει και αποφασίσει με κοινή συναίνεση (consensus) σχετικά με τα μέτρα που είναι δυνατόν να ληφθούν σύμφωνα με το διεθνές δίκαιο για να επισπευσθεί η διαδικασία επικύρωσης και να διευκολυνθεί η ταχεία έναρξη ισχύος της συνθήκης αυτής,

ΥΙΟΘΕΤΗΣΕ ΤΗΝ ΑΚΟΛΟΥΘΗ ΚΟΙΝΗ ΘΕΣΗ:

Άρθρο 1

Σκοπός της παρούσας κοινής θέσης είναι να συμβάλει στην ταχεία έναρξη ισχύος της συνθήκης για τη γενική απαγόρευση των πυρηνικών δοκιμών (CTBT), που θα αποτελέσει σημαντικό βήμα για την μη διάδοση των πυρηνικών όπλων και για τον πυρηνικό αφοπλισμό, που συμβάλλουν στην διεθνή εμπιστοσύνη, τη σταθερότητα και την ειρήνη.

Άρθρο 2

Η Ευρωπαϊκή Ένωση συμβάλλει ιδιαίτερα στην επιτυχή περάτωση της πρώτης διάσκεψης που προβλέπει το άρθρο XIV της CTBT, η οποία αναμένεται να διεξαχθεί τον Οκτώβριο του 1999 στη Βιέννη και σκοπός της οποίας θα είναι η επιτάχυνση της διαδικασίας επικύρωσης της CTBT, ώστε να διευκολυνθεί η ταχεία έναρξη ισχύος της.

Προς τούτο, η Ευρωπαϊκή Ένωση υποστηρίζει:

α) τη σύγκληση αυτής της διάσκεψης σε πολιτικό επίπεδο·

β) τη σύγκληση διαδοχικών διασκέψεων όπως προβλέπει το άρθρο XIV της CTBT μέχρι να τεθεί σε ισχύ η CΤΒΤ·

γ) την ευρύτερη δυνατή συμμετοχή των κρατών που έχουν επικυρώσει ή υπογράψει τη συνθήκη καθώς και των κρατών που δεν την έχουν υπογράψει ακόμη·

δ) την παρουσία μη κυβερνητικών οργανισμών στη διάσκεψη·

ε) μέτρα σύμφωνα με το διεθνές δίκαιο, τα οποία είναι δυνατόν να ληφθούν για να επισπευσθεί η διαδικασία επικύρωσης ώστε να διευκολυνθεί η ταχεία έναρξη της ισχύος της CTBT·

στ) μια τελική δήλωση της διάσκεψης που θα προσφέρει την αναγκαία πολιτική στήριξη στις προσπάθειες επίσπευσης της διαδικασίας επικύρωσης της συνθήκης και της ταχείας έναρξης της ισχύος της CTBT·

ζ) τον προσδιορισμό των δυνατών τρόπων με τους οποίους θα επικουρηθούν διάφορες χώρες κατά τις εθνικές τους διαδικασίες επικύρωσης και εφαρμογής, περιλαμβανομένης της ανταλλαγής πληροφοριών σχετικά με τις εθνικές αρχές και τις νομοθεσίες εφαρμογής.

Άρθρο 3

Η Ευρωπαϊκή Ένωση εξακολουθεί να υποστηρίζει τις προσπάθειες της προπαρασκευαστικής επιτροπής της ογάνωσης της CTBT για την έγκαιρη συγκρότηση τον συστήματος επαλήθευσης της CTBT κατά αποτελεσματικό τρόπο και σύμφωνα με τη CTBT.

Άρθρο 4

Η Ευρωπαϊκή Ένωση προτρέπει όλα τα κράτη που δεν έχουν υπογράψει και επικυρώσει τη CTBT, να το πράξουν αμελλητί, ιδίως εκείνα του καταλόγου των 44 κρατών, η επικύρωση από τα οποία απαιτείται για την έναρξη ισχύος της CTBT.

Άρθρο 5

Το Συμβούλιο θα επανεξετάσει την εφαρμογή της παρούσας κοινής θέσης, προκειμένου να αξιολογήσει τη λήψη περαιτέρω μέτρων για την ταχεία έναρξη της ισχύος της CTBT.

Άρθρο 6

Η παρούσα κοινή θέση αρχίζει να ισχύει την ημέρα της υιοθέτησής της.

Άρθρο 7

Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 29 Ιουλίου 1999.

Για το Συμβούλιο

Ο Πρόεδρος

S. HASSI